32004R0141
L 024/25
JURNALUL OFÍCIAL AL UNIUNII EUROPENE
REGULAMENTUL (CE) NR. 141/2004 AL COMISIEI
din 28 ianuarie 2004
de stabilire a normelor de aplicare a Regulamentului (CE) nr. 1257/1999 al Consiliului în ceea ce privește măsurile tranzitorii de dezvoltare rurală care se aplică Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, în special articolul 2 alineatul (3),
având în vedere Actul de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, în special articolul 41 primul paragraf,
întrucât:
(1)
Capitolul IXa din Regulamentul (CE) nr. 1257/1999 al Consiliului din 17 mai 1999 privind ajutorul acordat din Fondul European de Orientare și Garantare Agricolă (FEOGA) pentru dezvoltare rurală și de modificare și abrogare a unor regulamente (1), cuprins în Actul de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, definește, în general, condițiile în care se acordă un ajutor suplimentar temporar pentru măsurile tranzitorii de dezvoltare rurală luate în noile state membre. Este necesar să se adopte normele de aplicare pentru a completa aceste condiții și a adapta anumite reguli prevăzute în Regulamentul (CE) nr. 445/2002 al Comisiei din 26 februarie 2002 de aplicare a Regulamentului (CE) nr. 1257/1999 al Consiliului privind ajutorul acordat din Fondul European de Orientare și Garantare Agricolă (FEOGA) pentru dezvoltare rurală (2).
(2)
Este necesar ca aceste norme de aplicare să respecte principiul de subsidiaritate și de proporționalitate și să se limiteze, în consecință, la ceea ce este necesar pentru a atinge obiectivele urmărite.
(3)
Trebuie să se precizeze anumite condiții de eligibilitate pentru anumite măsuri tranzitorii și să se stabilească plafoanele ajutorului pentru măsurile specifice care se aplică Maltei.
(4)
Pentru a facilita realizarea de planuri de dezvoltare rurală care să cuprindă aceste măsuri, precum și examinarea și aprobarea acestora de către Comisie, este necesar să se stabilească reguli comune în ceea ce privește structura și conținutul acestora pe baza dispozițiilor prevăzute în special la articolul 43 din Regulamentul (CE) nr. 1257/1999.
(5)
Măsurile prevăzute în prezentul regulament sunt conforme cu avizul Comitetului pentru structuri agricole și dezvoltare rurală,
ADOPTĂ PREZENTUL REGULAMENT:
CAPITOLUL I
DOMENIUL DE APLICARE
Articolul 1
Domeniul de aplicare
Prezentul regulament stabilește normele de aplicare privind:
(a)
măsurile specifice de dezvoltare rurală, prevăzute în capitolul IXa din Regulamentul (CE) nr. 1257/1999 și care se aplică Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei (denumite în continuare „noile state membre”);
(b)
programarea și evaluarea tuturor măsurilor de dezvoltare rurală pentru noile state membre.
CAPITOLUL II
MĂSURI SPECIFICE CARE SE APLICĂ NOILOR STATE MEMBRE
Articolul 2
Ajutorul acordat exploatațiilor de semisubzistență supuse restructurării
Planul de dezvoltare agricolă, prevăzut la articolul 33b alineatul (2) din Regulamentul (CE) nr. 1257/1999, trebuie să fie suficient de detaliat pentru a putea veni și în sprijinul unei cereri de ajutor pentru investiția în exploatația agricolă.
Articolul 3
Asistența tehnică
Prin derogare de la articolul 39 din Regulamentul (CE) nr. 445/2002, regula nr. 11 care figurează în anexa la Regulamentul (CE) nr. 1685/2000 al Comisiei (3) se aplică măsurii stabilite la articolul 33e din Regulamentul (CE) nr. 1257/1999.
Articolul 4
Completări la plățile directe
Condițiile de eligibilitate pentru acordarea ajutorului în conformitate cu măsura prevăzută la articolul 33h din Regulamentul (CE) nr. 1257/1999 sunt stabilite în Decizia Comisiei care autorizează plata directă națională complementară.
CAPITOLUL III
AJUTORUL SUPLIMENTAR CARE SE APLICĂ MALTEI
Articolul 5
Completări la ajutoarele de stat pentru Malta
Condițiile de eligibilitate pentru acordarea ajutorului în conformitate cu măsura prevăzută la articolul 33j din Regulamentul (CE) nr. 1257/1999 sunt definite în cadrul Programului special al politicii de piață pentru agricultura malteză (SMPPMA).prevăzut în anexa XI capitolul 4 secțiunea A punctul 1 din Actul de aderare.
CAPITOLUL IV
DEROGĂRI CARE SE APLICĂ ANUMITOR STATE MEMBRE
Articolul 6
Agromediu
Suma anuală maximă la hectar pentru întreținerea și păstrarea gardurilor pentru delimitarea parcelelor în Malta, prevăzută la articolul 33m alineatul (2) al doilea paragraf din Regulamentul (CE) nr. 1257/1999, este indicată în anexa I litera A.
Articolul 7
Grupuri de producători din Malta
(1) Doar grupurile de producători care reunesc un procent minim de producători din sector și care reprezintă un procent minim din producția sectorului pot beneficia de ajutorul minim prevăzut la articolul 33d alineatul (3) al treilea paragraf din Regulamentul (CE) nr. 1257/1999.
(2) Valoarea minimă a acestui ajutor, calculată în funcție de costurile minime necesare pentru constituirea unui mic grup de producători, este indicată în anexa I litera B.
CAPITOLUL V
DISPOZIȚII ADMINISTRATIVE ȘI FINANCIARE
Articolul 8
Evaluare
Evaluarea intermediară, prevăzută la articolele 56 și 57 din Regulamentul (CE) nr. 445/2002, nu se aplică noilor state membre în timpul perioadei de programare 2004-2006.
Articolul 9
Programare
(1) În sensul aplicării punctului 8 din anexa II la Regulamentul (CE) nr. 445/2002, noile state membre utilizează tabelul de programare anuală și tabelul financiar general indicativ care figurează în anexa II la prezentul regulament.
(2) În completarea informațiilor prevăzute la punctul 9 din anexa II la Regulamentul (CE) nr. 445/2002, planurile de dezvoltare rurală prevăzute în titlul III capitolul II din Regulamentul (CE) nr. 1257/1999 conțin informațiile cuprinse în anexa III la prezentul regulament.
CAPITOLUL VI
DISPOZIȚII FINALE
Articolul 10
Intrarea în vigoare
Prezentul regulament intră în vigoare la 1 mai 2004 sub rezerva intrării în vigoare a Tratatului de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 ianuarie 2004.